CELEX: 62005CJ0424
Language: el
Date: 2007-06-21 00:00:00
Title: Απόφαση του Δικαστηρίου (τρίτο τμήμα) της 21ης Ιουνίου  2007. # Επιτροπή των Ευρωπαϊκών Κοινοτήτων κατά Sonja Hosman-Chevalier. # Αίτηση αναιρέσεως - Αποδοχές - Επίδομα αποδημίας - Προϋπόθεση του άρθρου 4, παράγραφος 1, στοιχείο α΄, του παραρτήματος VII του ΚΥΚ - Έννοια της φράσεως "παροχή υπηρεσιών σε άλλο κράτος". # Υπόθεση C-424/05 P.

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (τρίτο τμήμα)
      της 21ης Ιουνίου 2007
      Υπόθεση C-424/05 P
      Επιτροπή των Ευρωπαϊκών Κοινοτήτων 
      κατά
      Sonja Hosman-Chevalier
      «Αίτηση αναιρέσεως – Αποδοχές – Επίδομα αποδημίας – Προϋπόθεση του άρθρου 4, παράγραφος 1, στοιχείο α΄, του παραρτήματος VII του ΚΥΚ – Έννοια της φράσεως “παροχή υπηρεσιών σε άλλο κράτος”»
      Αντικείμενο: Αίτηση αναιρέσεως κατά της αποφάσεως του Πρωτοδικείου των Ευρωπαϊκών Κοινοτήτων της 13ης Σεπτεμβρίου 2005 στην υπόθεση T‑72/04,
         Hosman-Chevalier κατά Επιτροπής (Συλλογή 2005, σ. II-3265), με αίτημα την αναίρεση της αποφάσεως αυτής.
      
      Απόφαση: Η αίτηση αναιρέσεως απορρίπτεται.
      
      Περίληψη
      Υπάλληλοι – Αποδοχές – Επίδομα αποδημίας – Προϋποθέσεις χορηγήσεως 
      (Κανονισμός Υπηρεσιακής Καταστάσεως των υπαλλήλων, παράρτημα VII, άρθρο 4 § 1, στοιχείο α΄)
      Η έννοια του «κράτους» κατά το άρθρο 4, παράγραφος 1, στοιχείο α΄, δεύτερη περίπτωση, του παραρτήματος VII του ΚΥΚ περιλαμβάνει
         αναγκαστικά τις μόνιμες αντιπροσωπείες των κρατών μελών στην Ευρωπαϊκή Ένωση. Συνεπώς, το προσωπικό μιας τέτοιας μόνιμης αντιπροσωπείας,
         συμπεριλαμβανομένου του διοικητικού και τεχνικού προσωπικού της, πρέπει να θεωρείται, λόγω του ότι εντάσσεται στις δομές αυτής
         της αντιπροσωπείας, ως τελούν στην υπηρεσία του οικείου κράτους μέλους και, κατά συνέπεια, σε κατάσταση «αποδημίας» κατά την
         έννοια της διατάξεως αυτής, όποια κι αν είναι τα ιδιαίτερα και ειδικά καθήκοντα που ασκούνται στο πλαίσιο του εν λόγω φορέα,
         καθόσον η χορήγηση του επιδόματος αποδημίας δεν εξαρτάται από την ύπαρξη άμεσου νομικού δεσμού μεταξύ του ενδιαφερομένου ατόμου
         και του συγκεκριμένου κράτους. Άλλωστε, η ερμηνεία αυτή είναι σύμφωνη με την αυτονομία της οποίας πρέπει να απολαύουν τα κράτη
         μέλη όσον αφορά την εσωτερική οργάνωση των μονίμων αντιπροσωπειών τους. Πράγματι, σε κάθε κράτος μέλος εναπόκειται να ορίσει
         τους φορείς που θα συμμετέχουν στη μόνιμη αντιπροσωπεία καθώς και τα δημόσια συμφέροντα τα οποία οι διάφορες υπηρεσίες της
         αντιπροσωπείας αυτής οφείλουν να προωθούν στο πλαίσιο των σχέσεων με τα κοινοτικά θεσμικά όργανα.